Murata wakwa, muthoomi muugi, reke tuthii na mbere na rugano rwitu, Kamaanja na Kabaca nimagithiire marorete na kwaa Mugeeci...
Kamaanja nîmakiumagarire mena Kabaca magîtiganîra na Chari thitînjiinî ya matatu. Makîgera thutha wa matuka. Magîthiî mahîtukîîte ihuba cia mahuti marîa mahaatîîtwo thoko-inî na magateo na kuu thutha wa matuka. Gwakîrî na magui ma kambî marîa mateithagîrîria gutheria thoko na njîra ya kurîa mahîndî marîa mateagwo kuu mbucîrî-inî. Ngui icio itiarî na uuru na mundu muthenya, no utuku nîciagitagîra kambî na nokîo cietîkîrîtio guikaraga kuu kaambî. Kwî hîndî mîkora yookîîte na îkageria gutua matuka, no ngui icio igîkuga muno kinya igîukîria eene na mikora îkîura. Ngui icio cîagîkomeete kuu mahuutiinî na ikaroraga ahîtuki na maitho mena toro. Noguo ciakîrorire andu acio eerî, ikîmoimagaria na maitho kinya makîbuîria kîambîro-inî kia njua.
Mahuura kona makîhîtuka buroti iria itaarî njake, makîhîtuka kanitha wa mubîa na kîenderio kîa maî magîkinya cukuru-inî wa Mukoma. Makorire o undu ciana cioima ranji na ciacoka irathiinî. Mahîtuka cukuru na mathiathia hanini magîkora rugiri rwa kaiyaba rurengetwo wega, na rukahandîrîrwo mîtî ya mîkîma matîîna maigananîirie. Mîtî îyo yaarî mîceehe wega ota rugiri ruo rwene. Yarigicîirie muciî wa Gitonga wa Mukoma, gîtang’a gia ituura. Kuu nîkuo Kamaanja matumîte rugendo.
Kîhingo kîarî gîa cuma na kîarî kîhinge, îndî nîhaarî na kahîngo kaangî kanini ka andu a maguru. Kau gatiarî kahinge. Magîkîingira nja ya Gitonga. Kwarî na tumahua mîthemba twacanukîte wega na tugathakaria nja iyo wega. Ona nîkwarî na kanyeki kaigananîirie wega ungîerirîirie guikarîra hingo ya riua. Nyumba yaarî ya mahiga, na ndirica cia icicio. Yaarî na mîrango îîrî, wa cuma na wa icicio. Wa cuma waarî muhingure no wa icicio waarî muhinge. Itambaya cia ndirica ciarî hingure manuthu na nîkuoimaga ndogo cimuni-inĩ.
Makĩamba gũtithia hanini makĩũrania atĩrĩ, ‘Tũhũre hũũti na mbere kana tũthiũrũrũke na nyunjurĩ?’ Kamaanja agĩcokia akiuga ‘Tũtagĩũkĩte na nguungo tũtiĩtanĩre na mbere.’ Matanakinya gwĩtana makĩona mũrango wahingũrwo na nyina wa Mugeeci akĩrũgama mbere yao. Ehotorete rĩthũ ya marangi maingĩ njohero na magũrũ aarĩ na tũratũ twa taritari twa rangi wa bururu, akĩmageithia amarorete, ‘Mũrĩ ega?’ ‘Iĩ tũrĩ ega.’ Magĩcokanĩria hamwe. Makĩigua mũndũ ũũkũria na hau thutha wa nyina wa Mũgeeci ‘Mami nũũ ũcio?’ Atanacokia mũrango ũkĩhingahingũrũo na Mugeeci makirũgamana na nyina. Mugeeci ehuumbĩte nguo ya mahũa matune na mairũ. Yaraihĩire maru hanini, ĩkamũnyita njohero na ikaregera gĩthuri-inĩ. Yaarĩ ya moko makuhĩ na ngingo-inĩ igatinio wega ĩtekuonania njaga. Marũgamanĩte na nyina ũguo ndũngĩagĩire nganja atĩ nĩ mwana na nyina. Mahaananĩte wega ona tiga nĩ mĩaka nĩ ũngĩaugire nĩ a nyina ũmwe. Mũũgeci kuona anake acio eerĩ akĩĩra nyina, ‘Aya nĩ ageni akwa.’
‘Kĩmahĩtũkie na ũhagĩre cai.’ Akĩĩra mwarĩ agĩcokaga na nyũmba thĩiniĩ......
Rumirira rugano ti ruthiru....
kik_Latn kik_Latn kik_Latn kik_Latn kik_Latn kik_Latn sna_Latn